Broj: 711-I-788-P-79-16/18-03-8

Zagreb, 13. travnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39.

stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15.),, u daljnjem tekstu: ZSSI), **na temelju vlastitih saznanja o mogućem sukobu interesa Zorana Milanovića, predsjednika Vlade Republike Hrvatske od 23. prosinca 2011.g. do 22. siječnja 2016.g. i zastupnika u Hrvatskom saboru do 28. veljače 2017.g.,** na 10. sjednici, održanoj 13. travnja 2018.g., donosi sljedeću:

 **ODLUKU**

 **Postupak za odlučivanje o sukobu interesa protiv dužnosnika Zorana Milanovića, predsjednika Vlade Republike Hrvatske od 23. prosinca 2011.g. do 22. siječnja 2016.g. te zastupnika u Hrvatskom saboru do 28. veljače 2017.g.,** **neće se pokrenuti, s obzirom da iz prikupljenih podataka i dokumentacije ne proizlazi da je u postupanju dužnosnika počinjena povreda odredbi ZSSI-a ili povreda načela obnašanja javnih dužnosti.**

**Obrazloženje**

Povjerenstvo je povodom saznanja objavljenih u medijima, a koja upućuju na mogući sukob interesa dužnosnika Zorana Milanovića otvorilo predmet pod brojem SI-18/13. Naime, iz podataka objavljenih u medijima proizlazi da je Nova Ljubljanska banka, trgovačkom društvu u vlasništvu dužnosnikovog brata odobrila kredit u iznosu od 3,2 milijuna eura, iako navedeno trgovačko društvo nema prometa ni zaposlenika. Nadalje, iz medijskih natpisa proizlazi da je u razdoblju u kojem je dužnosnik Zoran Milanović obnašao dužnost predsjednika Vlade Republike Hrvatske, dužnosnikova savjetnica za odnose s javnošću Zinka Bardić istovremeno funkciju direktorice trgovačkog društva Madison Consulting d.o.o. čiji klijenti su poslovali s državom i kupovali državne tvrtke. Također, na internetskim portalima objavljeno je da je dužnosnik Zoran Milanović za stan u Krajiškoj ulici u Zagrebu podigao stambeni kredit u Erste&Steiermarkische Bank d.d. po povlaštenim uvjetima. Dužnosniku je tako odobren rok otplate od 30 godina koji po redovnim uvjetima kreditiranja ne mogu koristiti građani stariji od 35 godine, a dužnosnik je u trenutku ugovaranja imao 42 godine.

Protiv dužnosnika Zorana Milanovića, podnesena je 24. veljače 2016.g. anonimna prijava mogućeg sukoba interesa koja je u knjigama ulazne pošte Povjerenstva zaprimljena pod poslovnim brojem 711-U-1597-P-79/16-01-5, povodom koje se vodi predmet broj P-79/16.

U prijavi se u bitnome navodi da je dužnosniku Zoranu Milanoviću odobren kredit Nove ljubljanske banke u iznosu od 3.2 milijuna eura. Podnositelj prijave navodi kako je moguće da kredit nije odobren osobno dužnosniku, već osobama koje su povezane s dužnosnikom, odnosno članovima njegove obitelji te ističe da navedeni kredit dužnosnik nije prikazao u izvješću o imovinskom stanju.

Povjerenstvo je zaključkom broj: 711-I-464-P-79/16-02-8 od 15 ožujka 2016.g. spojilo navedene predmete u jedan postupak koji se vodi pod brojem P-79/16.

Uvidom u Registar dužnosnika, utvrđeno je da je Zoran Milanović u razdoblju od 23. prosinca 2011.g. do 22. siječnja 2016.g., obnašao dužnost predsjednika Vlade Republike Hrvatske te da je potom do 28. veljače 2017.g. obnašao dužnost zastupnika u 8. i 9. saziva Hrvatskog sabora. Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu tog Zakona. Podstavkom 4. istog članka propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) također dužnosnici u smislu ZSSI-a.

Slijedom navedenog, Zoran Milanović je povodom obnašanja dužnosti predsjednika Vlade Republike Hrvatske u razdoblju od 23. prosinca 2011.g. do 22. siječnja 2016.g., a potom zastupnika u 8. i 9. sazivu Hrvatskoga sabora obvezan postupati sukladno odredbama ZSSI-a.

 Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatrati da utječe ili kada može utjecati na njegovu nepristranost u obnašanju javne dužnosti.

 Povjerenstvo prvenstveno ističe da je u odnosu na dio navoda da je dužnosniku Zoranu Milanoviću za kupnju stana u Krajiškoj ulici u Zagrebu odobren kredit u Erste&Steiermarkische Bank d.d. pod uvjetima povoljnijim od tržišnih Povjerenstvo već donijelo odluku o nepokretanju postupka, broj: 711-I-1884-P-195-16/17-10-18 od 9. ožujka 2017.g.

 Nadalje, u pogledu navoda iz prijave koji su u bitnome istovjetni navodima objavljenim u medijima, a odnose se na kredit u iznosu od 3,2 milijuna eura koji je tvrtka kćer Nove Ljubljanske banke odobrila trgovačkom društvu u vlasništvu dužnosnikovog brata, Povjerenstvo ističe da iz objavljenih podataka proizlazi da je navedeni kredit odobren u 2007.g., odnosno prije stupanja na snagu ZSSI-a.

Povjerenstvo ukazuje da je ZSSI stupio na snagu 10. ožujka 2011.g. Člankom 56. stavkom 3. ZSSI-a propisano je da će se postupci koji su pred Povjerenstvom započeti prije stupanja na snagu toga Zakona, dovršiti prema odredbama prethodno važećeg Zakona o sprječavanju sukoba interesa u obnašanju javnih dužnosti („Narodne novine“ broj 163/03., 94/04., 48/05., 141/06., 60/08., 38/09. i 92/10.). Na temelju navedene odredbe, Povjerenstvo je ovlašteno utvrđivati povrede do kojih je došlo prije stupanja ZSSI-a na snagu, samo ukoliko je postupak protiv dužnosnika već bio pokrenut prije 10. ožujka 2011.g. U konkretnom slučaju, postupak protiv dužnosnika nije bio pokrenut u trenutku stupanja ZSSI-a na snagu, stoga Povjerenstvo ne može pokrenuti postupak niti utvrđivati povrede odredbi Zakona koje se odnose na razdoblje prije stupanja na snagu ZSSI-a.

 Povjerenstvo također pojašnjava da su dužnosnici u izvješću o imovinskom stanju dužni prijaviti svoju imovinu, imovinu svog bračnog druga i maloljetne djece, odnosno nisu dužni prijavljivati imovinu ostalih srodnika. Dužnosnik Zoran Milanović stoga nije bio obvezan u izvješću o imovinskom stanju navoditi podatke o imovini svoga brata.

 Jednako tako, Odlukom Ustavnog suda Republike Hrvatske od 7. studenoga 2012.g. ukinut je dio odredbe članka 39. stavka 5. ZSSI-a kojim je bilo propisano da su bankarske i druge financijske institucije obvezne Povjerenstvu dostaviti tražene obavijesti i dokaze. Slijedom navedenoga, Povjerenstvo ne može utvrđivati činjenice pribavljanjem podataka od bankarskih institucija o iznosima i uvjetima odobrenih kredita.

 Nadalje, saznanja stečena iz medija vezana za povezanost dužnosnika Zorana Milanovića i Zinke Bardić nisu dostatna za utvrđivanje mogućeg sukoba interesa navedenog dužnosnika. Naime, činjenica da su klijenti trgovačkog društva Madison Consulting d.o.o., u kojem je Zinka Bardić bila zaposlena, kupovali poslovne subjekte u vlasništvu države nije sama po sebi dovoljna za utvrđivanje odgovornosti dužnosnika Zorana Milanovića u smislu ZSSI-a. Povjerenstvo pojašnjava da se u podacima objavljenim u medijima ne navode nikakve konkretne okolnosti iz kojih bi proizlazilo da je dužnosnik Zoran Milanović koristio obnašanje dužnosti predsjednika Vlade Republike Hrvatske radi ostvarivanja privatnih interesa poslovnih subjekata koji su bili klijenti trgovačkog društva Madison Consulting d.o.o. Povjerenstvo je pritom izvršilo uvid u povijesni izvadak iz sudskog registra Trgovačkog suda u Zagrebu te utvrdilo da je pod matičnim brojem subjekta upisano trgovačko društvo Madison consulting d.o.o. iz Zagreba, OIB: 63177831187. Iz povijesnog izvatka proizlazi da Zinka Bardić od osnivanja tog trgovačkog društva 1999.g. do dana donošenja ove odluke nije bila upisana ni kao član/osnivač ni kao osoba ovlaštena za zastupanje tog trgovačkog društva.

Slijedom svega navedenog, s obzirom da iz prikupljenih podataka i dokumentacije nisu stečena relevantna saznanja iz kojih bi proizlazilo da je u postupanju dužnosnika došlo do moguće povrede odredbi ZSSI-a, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnik Zoran Milanović, osobno

2. Objava na internetskoj stranici Povjerenstva

3. Pismohrana